ธปท.หนุนนาโนไฟแนนซ์ เชื่อไม่สร้างปัญหาหนี้เน่า
นาโนไฟแนนซ์ถึงมือรองนายกฯ ธปท.เชื่อไม่สร้างปัญหาหนี้เสียให้รายย่อยเพิ่ม
25 ต.ค. 2557

นาโนไฟแนนซ์ถึงมือรองนายกฯ ธปท.เชื่อไม่สร้างปัญหาหนี้เสียให้รายย่อยเพิ่ม 
นายสมหมาย ภาษี รมว.คลัง เปิดเผยว่า ได้ยื่นหนังสือแนวทางการปล่อยสินเชื่อนาโนไฟแนนซ์เพื่อแก้ปัญหาหนี้นอกระบบให้กับ ม.ร.ว.ปรีดิยาธร เทวกุล รองนายกรัฐมนตรี เพื่อพิจารณาแล้ว จากนี้ต้องรอว่าจะเห็นชอบตามแผนหรือไม่
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า โครงการปล่อยกู้นาโนไฟแนนซ์ของกระทรวงการคลังไม่น่าจะก่อให้เกิดหนี้ไม่ก่อให้เกิดรายได้ (เอ็นพีแอล) ในระบบเพิ่มขึ้น จนกระทบธนาคารพาณิชย์และระบบเศรษฐกิจ เนื่องจากบริษัทผู้ให้กู้ใช้เงินของตัวเอง จึงไม่ได้ก่อหนี้เสียในระบบเพิ่ม 
สำหรับที่หลายฝ่ายกังวลว่า โครงการนี้จะทำให้ประชาชนเข้าถึงหนี้ได้ง่ายขึ้น จนทำให้ระดับหนี้ครัวเรือนสูงขึ้นนั้น ธปท.มองว่า การเป็นหนี้ไม่ใช่เรื่องผิด แต่สิ่งที่ ธปท.ห่วง คือ การกระตุ้นเศรษฐกิจโดยการสร้างหนี้ โดยไม่คำนึงถึงอนาคตว่าจะมีความสามารถในการชำระหนี้อย่างไร หรือก่อหนี้เพื่อบริโภคอย่างเดียว แต่เท่าที่ดูนาโนไฟแนนซ์เป็นการให้กู้เพื่อไปประกอบอาชีพ ที่น่าจะช่วยสร้างรายได้ แม้ว่าจะทำให้หนี้เพิ่มขึ้น แต่มีความสารถในการชำระหนี้ได้ไม่น่าห่วง